Document ID: 32007D0716

KOMMISSIONENS BESLUTNING
af 30. oktober 2007
om overgangsforanstaltninger vedrørende de strukturelle krav til visse virksomheder i sektorerne for kød og mælk i Bulgarien, jf. Europa-Parlamentets og Rådets forordning (EF) nr. 852/2004 og (EF) nr. 853/2004
(meddelt under nummer K(2007) 5238)
(EØS-relevant tekst)
(2007/716/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til akten vedrørende Bulgariens og Rumæniens tiltrædelse, særlig artikel 42,
under henvisning til Rådets direktiv 89/662/EØF af 11. december 1989 om veterinærkontrol i samhandelen i Fællesskabet med henblik på gennemførelse af det indre marked (1), særlig artikel 9, stk. 4, og
ud fra følgende betragtninger:
(1)
Ved Kommissionens beslutning 2007/31/EF (2) er der fastlagt overgangsforanstaltninger vedrørende forsendelse fra Bulgarien til andre medlemsstater af visse produkter fra sektorerne for kød og mælk, der er omfattet af bilag III til Europa-Parlamentets og Rådets forordning (EF) nr. 853/2004 af 29. april 2004 om særlige hygiejnebestemmelser for animalske fødevarer (3). Disse produkter må kun afsendes fra Bulgarien, hvis de er fremstillet i en forarbejdningsvirksomhed, der er opført i bilaget til beslutning 2007/31/EF.
(2)
Levnedsmiddel- og Veterinærkontoret (FVO) gennemførte den 22.-27. april 2007 et kontrolbesøg i Bulgarien for at vurdere situationen for forarbejdningsvirksomhederne. De bulgarske myndigheder har godtgjort, at de nu har den fornødne kapacitet til og mulighed for at evaluere virksomhederne på behørig vis med henblik på godkendelse til samhandel inden for Fællesskabet, og at de har løst deres kontrolproblemer. Beslutning 2007/31/EF bør derfor ophæves.
(3)
Ved Europa-Parlamentets og Rådets forordning (EF) nr. 852/2004 af 29. april 2004 om fødevarehygiejne (4) og forordning (EF) nr. 853/2004 er der fastsat visse strukturelle krav til virksomheder, der falder ind under de to forordningers anvendelsesområde.
(4)
Visse bulgarske virksomheder i sektorerne for kød og mælk har brug for mere tid til at opfylde de relevante strukturelle krav i forordning (EF) nr. 852/2004 og (EF) nr. 853/2004. Følgelig bør de strukturelle krav i bilag II, kapitel II, til forordning (EF) nr. 852/2004 og i bilag III, afsnit I, kapitel II og III, afsnit II, kapitel II og III, og afsnit V, kapitel I, til forordning (EF) nr. 853/2004 indtil den 31. december 2009 ikke gælde for virksomheder, der er opført i bilaget til denne beslutning, såfremt visse betingelser er opfyldt.
(5)
Så længe de pågældende virksomheder er i omstillingsfasen, bør produkter med oprindelse i disse virksomheder kun bringes i omsætning på hjemmemarkedet eller anvendes til videre forarbejdning på bulgarske virksomheder, der er omfattet af overgangsordningen. For at kontrollere, at produkter fremstillet på de pågældende virksomheder kun bringes i omsætning og handles på det nationale marked, bør produkterne forsynes med et sundheds- eller identifikationsmærke, der adskiller sig fra det, der er omhandlet i artikel 5 i forordning (EF) nr. 853/2004, og de øvrige medlemsstater bør informeres om dette mærke.
(6)
Bulgarien bør sikre en gradvis opfyldelse af de relevante strukturelle krav efter en opgraderingsplan, som skal godkendes af den kompetente nationale veterinære myndighed, for hver af de pågældende virksomheder. Planen bør omfatte en liste over alle mangler samt den planlagte dato for afhjælpning heraf. Bulgarien bør sikre, at kun virksomheder, som senest pr. 31. december 2009 opfylder kravene fuldt ud, kan videreføre deres aktiviteter.
(7)
Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
De strukturelle krav i bilag II, kapitel II, til forordning (EF) nr. 852/2004 og i bilag III, afsnit I, kapitel II og III, afsnit II, kapitel II og III, og afsnit V, kapitel I, til forordning (EF) nr. 853/2004 gælder indtil den 31. december 2009 ikke for virksomheder, der er opført i bilaget til denne beslutning.
Artikel 2
1. Følgende produkter må kun bringes i omsætning på hjemmemarkedet eller anvendes til videre forarbejdning på de i bilaget opførte virksomheder:
a)
produkter med oprindelse i de i bilaget opførte virksomheder
b)
produkter med oprindelse i integrerede kød- eller mejerivirksomheder, hvor en del af virksomheden er opført i bilaget.
2. De i stk. 1 omhandlede produkter skal være forsynet med et andet sundheds- eller identifikationsmærke end det, der er omhandlet i artikel 5 i forordning (EF) nr. 853/2004.
3. Bulgarien informerer Kommissionen om de sundheds- eller identifikationsmærker, landet anvender til de i stk. 1 omhandlede produkter, og Kommissionen videresender oplysningerne til de øvrige medlemsstater.
Artikel 3
Beslutning 2007/31/EF ophæves.
Artikel 4
Denne beslutning er rettet til medlemsstaterne.
Udfærdiget i Bruxelles, den 30. oktober 2007.

Labels: 0
18
15
17